钦定古今图书集成/历象汇编/庶征典/第076卷 > 《田家五行》 > 北周
## 钦定古今图书集成/历象汇编/庶征典/第076卷 > 《田家五行》 > 北周

### 明帝武成元年大雨霖

按《周书明帝本纪》，武成元年六月戊子，大雨霖。诏曰：
“昔唐咨四岳，殷告六眚，睹灾兴惧，咸寘时雍。朕抚运
应图，作民父母，弗敢怠荒，以求民瘼。而霖雨作沴，害
麦伤苗，𬯎屋漂垣，洎于昏垫。谅朕不德，苍生何咎？刑
政所失，罔识厥由。公卿大夫士爰及牧守黎庶等，今
宜各上封事，谠言极谏，罔有所讳。朕将览察，以答天
谴。其遭水者，有司可时巡检条列以闻。”

### 武帝建德三年七月霖雨三旬

按《周书武帝本纪》：建德三年“七月乙酉，京师连雨三
旬，是日霁。”

按《隋书五行志》：“建德三年七月，霖雨三旬。时卫刺王
直潜谋逆乱，属帝幸云阳宫，以其徒袭肃章门，尉迟
运逆拒破之，其日雨霁。